मामला एसआई के रिश्वत के ऑडियो का
जिसका नाम आया, वह बोला मैं जानता ही नहीं क्या हुआ
थाटीपुर थाने की महिला सब इंस्पेक्टर सुरुचि शिवहरे के रिश्वत के ऑडियो की जांच में जिस व्यक्ति का नाम रिश्वत की डील करने वाले के रूप में आया था, उसने इस मामले में उसकी भूमिका से साफ इनकार किया है। उसने जांच कर रहे पुलिस अफसरों से कहा है कि वह न तो सुरुचि शिवहरे को जानता है और न ही उसने रिश्वत के लेनदेन की बातचीत करके उसकी रिकॉर्डिंग की है। यह बयान सामने आने के बाद अब अफसर इस जांच को जल्द पूरी कर नतीजे तक पहुंचने की बात कह रहे हैं।
सब इंस्पेक्टर सुरुचि शिवहरे की एक ऑडियो रिकॉर्डिंग लगभग 1 महीने पहले एसपी हरिनारायणचारी मिश्रा के पास पहुंची थी, जिसमें मारपीट के एक मामले को निपटाने के लिए रिश्वत की मांग की जा रही थी। इसके बाद श्री मिश्रा ने महिला सब इंस्पेक्टर को सस्पेंड कर मामले की जांच सीएसपी दीपक भार्गव को सौंपी थी। श्री भार्गव ने मोबाइल कॉल डिटेल की पड़ताल की और यह भी जानकारी जुटाई कि महिला सब इंस्पेक्टर ने थाटीपुर थाने में पदस्थापना के दौरान कौन-कौन सी जांच की थीं? सीएसपी को जांच में वह व्यक्ति नहीं मिला जिसने मोबाइल पर बात करके रिकॉर्डिंग की थी। इसके बाद श्री भार्गव ने रिकॉर्डिंग में आवाज की जांच करने की सिफारिश कर जांच रिपोर्ट एसपी श्री मिश्रा को भेज दी थी।
एसपी श्री मिश्रा ने जांच को अस्पष्ट मानते हुए जांच एएसपी वीरेंद्र जैन काे सौंपी थी। एएसपी श्री जैन की जांच के दौरान वह कल्ली नामक व्यक्ति मिल गया, जिसके नाम का उल्लेख ऑडियो रिकॉर्डिंग में किया गया है। कल्ली को बुलाकर बयान लिए तो उसने कहा कि वह सुरुचि शिवहरे को नहीं जानता है, न ही उसने कभी मोबाइल फोन पर बातचीत और रिकॉर्डिंग की है। एएसपी श्री जैन का कहना है कि इस मामले की जांच चल रही है। एक व्यक्ति के बयान लिए गए हैं, जल्द ही इसे पूर्ण कर लिया जाएगा।
सुरुचि शिवहरे।
bho_Deva hin_Deva hin_Deva hin_Deva hin_Deva bho_Deva